Jeremaia
Chapter 34
E na gauna sa veivaluti kina kei Jerusalemi, kei na kena veikoro kece, o Nepukanesa, na tui Papiloni, kei na nonai valu kecega, kei na veiqali kece ni nona matanitu e vuravura, kei ira kece na tamata, sa qai yaco vei Jeremaia e dua na vosa mai vei Jiova, ka vaka,
2 "Sa tukuna vakaoqo o Jiova, na Kalou ni Isireli; 'Mo la'ki vosa vei Setekaia na tui Juta, ka tukuna vua, "Sa vosa vakaoqo o Jiova; 'Raica, Au na solia na koro oqo ki na liga i tui Papiloni, ia ena vakama o koya e na bukawaqa.
3 'Ia o iko, o na sega ni dro tani rawa mai na ligana, o na tauri vakaidina ga, ka soli ki ligana; ia drau na veirai mata kei tui Papiloni, ka veivosaki sara tukuna e na gusumudrau, ia o na yaco ga ki Papiloni.'"'
4 "Ia mo rogoca na vosa i Jiova, o iko Setekai na tui Juta, Sa tukuna vakaoqo o Jiova e na vukumu, 'O na sega ni mate e nai seleiwau.
5 'O na mate ga e na vakacegu: ia na kama, sa kedra i loloku na nomu qase, era tui e liu ka tarava o iko, era na vakama vakakina me kemui loloku; a ra na tagicaki iko, ka vaka, "Ulei na turaga!" Ia ka'u sa cavuta oi Au na kena vosa, sa tukuna o Jiova.'"
6 A sa tukuna o Jeremaia na parofita na vosa kecega oqo vei Setekaia na tui Juta mai Jerusalemi,
7 Ni sa veivala tiko nai valu i tui Papiloni kei Jerusalemi, kei na veikoro vaka-Juta kecega sa vo, kei Lakisi kei Aseka: ni sa vo duaduaga na koro vakabai oqo e na veikoro vaka-Juta.
8 Oqo na vosa sa yaco vei Jeremaia mai vei Jiova, ni sa cakava oti o Setekaia na tui na veiyalayalati kei ira na tamata kecega mai Jerusalemi, me kacivaka vei ira na veisereki:
9 Ia me ra dui vakatala yadua na nona tamata, kei ira yadua na nona vada e rau sa Iperiu, me sa sereki wale; me kakua e dua vei ira sa kai Juta ka wekana me qaravi koya tiko.
10 Ia ni ra sa rogoca o ira kece na turaga, kei ira kece na tamata, era sa ia oti na veiyalayalati, me ra dui vakatala yadua na nona tamata, kei na nona vada, me sa sereki sara, ka me kakua e dua me sa qaravi tiko vei ira eso, era sa qai talairawarawa kina, ka sereki ira me ra lako.
11 Ia sa oti, sa vuki tale na lomadra, ka ra tauri ira tale na nodra tamata kei na nodra vada, era sa sereka oti me ra lako yani, a ra sa vakabobulataki ira tale me ra nodra tamata kei na nodra vada.
12 O koya oqo sa yaco kina na vosa i Jiova vei Jeremaia, ka vaka,
13 "Sa tukuna vakaoqo o Jiova, na Kalou ni Isireli; 'Oi Au ka'u a cakava na veiyalayalati kei ira na nomudou qase e na siga Au a kauti ira tani kina mai na vanua o Ijipita, mai na vale ni bobula, ka vaka,
14 "Ni sa oti e vitu na yabaki dou dui vakatala yani na wekana sa Iperiu, ka sa volitaki vei iko; ia ni sa qaravi iko ka yabaki ono, mo qai sereki koya me lako tani vei iko." Ia era sa sega ni vakarorogo vei Au o ira na nomudou qase, se vakatu daliga mai.
15 'Ia oi kemudou dou sa qai saumaki e daidai, ka sa cakava na ka dodonu e Mataqu— ni dou sa dui tukuna yadua vua na kai nona na veisereki; dou a ia talega na veiyalayalati e mataqu e na vale sa vakatokai e na Yacaqu.
16 'Ia dou sa qai vuki tale ka vakacataka na Yacaqu, ka dou sa dui taura tale na nona tamata, kei na tamata yadua na nona vada, o ira dou a sereka me ra dui veitalia ga, ka sa vakabobulataki ira tale, me ra nomudou tamata kei na nomudou vada.'
17 "O koya oqo sa tukuna kina o Jiova; 'Oi kemudou, dou sa sega ni vakarorogo vei Au, mo dou dui tukuna yadua na veisereki vua na wekana, kei na tamata yadua vua na kai nona: Raica, Au sa tukuna vei kemudou na veisereki,' sa tukuna o Jiova—'Ki nai seleiwau, kei na mate dauveiveitauvi, kei na viakana, ia Au na soli kemudou mo dou kau tani ki na veimatanitu kece e vuravura.
18 'Ia Au na soli ira na tamata era sa vakacataka na Noqu veiyalayalati, ka sega ni vakayacora na vosa ni veiyalayalti era sa cakava e Mataqu, ni ra a tawasea rua na luve ni bulumakau, ka lako yani e na maliwa ni kena tikina—
19 'Io o ira na turaga ni Juta, kei na turaga ni Jerusalemi, na matanivanua, kei na bete, kei ira kece na lewe ni vanua, era a lako yani e na maliwa ni tiki ni luve ni bulumakau—
20 'Ia Au na soli ira ki na ligadra na kedra meca, kei na ligadra era sa saga me ra vakamatei ira: ia na yagodra ka mate ena yaco me kedra na manumanu vuka, kei na manumanu ni vanua.
21 'Ia o Setekaia na tui Juta kei ira na nona tamata turaga, Au na solia ki na ligadra na kedra meca, kei na ligadra era saga me ra vakamatea, io ki na ligadra na tamata i valu i tui Papiloni, era a lako tani vei kemudou.
22 'Raica, Au na vakarota,' sa tukuna o Jiova, 'Ka vakalesui ira tale mai ki na koro oqo; ka ra na mai kaba, ka rawa, ka vakama e na bukawaqa; ia na veikoro vaka Juta ka'u na vakalalataka, me sega e dua e tiko kina.'"
tpi_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn